CELEX: 32020D0788
Language: et
Date: 2020-06-09 00:00:00
Title: Nõukogu otsus (EL) 2020/788, 9. juuni 2020, Euroopa Ühenduse ja Ukraina valitsuse vahelise teadus- ja tehnoloogiaalase koostöölepingu pikendamise kohta

17.6.2020   
               
               
                  ET
               
               
                  Euroopa Liidu Teataja
               
               
                  L 193/1
               
            
         NÕUKOGU OTSUS (EL) 2020/788,
         9. juuni 2020,
         Euroopa Ühenduse ja Ukraina valitsuse vahelise teadus- ja tehnoloogiaalase koostöölepingu pikendamise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 186 koostoimes artikli 218 lõike 6 teise lõigu punkti a alapunktiga v,
         võttes arvesse Euroopa Komisjoni ettepanekut,
         võttes arvesse Euroopa Parlamendi nõusolekut (1)
         
         ning arvestades järgmist:
         
                     (1)
                  
                  
                     Nõukogu kiitis otsusega 2003/96/EÜ (2) heaks Euroopa Ühenduse ja Ukraina vahelise valitsuse vahelise teadus- ja tehnoloogiaalase koostöölepingu (3) (edaspidi „leping“) sõlmimise. Lepingule kirjutati alla 4. juulil 2002 Kopenhaagenis ning see jõustus 11. veebruaril 2003.
                  
               
                     (2)
                  
                  
                     Lepingu artikli 12 punkti b kohaselt sõlmiti leping esialgu 31. detsembrini 2002 ning seda võib lepinguosaliste kokkuleppel pikendada viie aasta kaupa.
                  
               
                     (3)
                  
                  
                     Nõukogu otsuste 2003/737/EÜ, (4) 2011/182/EL (5) ja (EL) 2015/344 (6) alusel pikendati lepingut kolmel korral veel viieks aastaks tagasiulatuvalt vastavalt alates 8. novembrist 2009 ja 8. novembrist 2014 viimase kahe pikendamise puhul. Leping kaotas kehtivuse 7. novembril 2019.
                  
               
                     (4)
                  
                  
                     Ukraina on oluline teaduse, tehnoloogia ja innovatsiooni valdkonnas tegutseja liidu naabruses. Selleks et edaspidigi lihtsustada koostööd ühistes teaduse ja tehnoloogia prioriteetsetes valdkondades, leiavad mõlemad lepinguosalised, et lepingu pikendamine oleks nende mõlema huvides.
                  
               
                     (5)
                  
                  
                     Mõlemad lepinguosalised on kinnitanud oma soovi pikendada lepingut veel viieks aastaks selles muudatusi tegemata. Pikendatud lepingu sisu peaks olema identne lepingu sisuga. Lepingu järjepidevuse tagamiseks peaks pikendamine jõustuma tagasiulatuvalt alates 8. novembrist 2019.
                  
               
                     (6)
                  
                  
                     Lepingu pikendamine tuleks liidu nimel heaks kiita,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liidu nimel kiidetakse heaks Euroopa Ühenduse ja Ukraina vahelise teadus- ja tehnoloogiaalase koostöölepingu pikendamine veel viieks aastaks.
            Lepingu pikendamine jõustub tagasiulatuvalt 8. novembril 2019.
         
         
            Artikkel 2
            Nõukogu eesistujal on õigus määrata isik(ud), kes on volitatud esitama liidu nimel ja kooskõlas lepingu artikli 12 punktiga a Ukrainale teate, et liit on lõpetanud lepingu pikendamiseks vajalikud sisemenetlused.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 9. juuni 2020
            
               
                  Nõukogu nimel
               
               
                  eesistuja
               
               A. METELKO-ZGOMBIĆ
            
         
         
            (1)  13. mai 2020. aasta nõusolek (Euroopa Liidu Teatajas veel avaldamata).
         
            (2)  Nõukogu 6. veebruari 2003. aasta otsus 2003/96/EÜ teadus- ja tehnoloogiaalase koostöölepingu sõlmimise kohta Euroopa Ühenduse ja Ukraina vahel (ELT L 36, 12.2.2003, lk 31).
         
            (3)  ELT L 36, 12.2.2003, lk 32.
         
            (4)  Nõukogu 22. septembri 2003. aasta otsus 2003/737/EÜ Euroopa Ühenduse ja Ukraina vahelise teadus- ja tehnoloogiaalase koostöölepingu pikendamist käsitleva lepingu sõlmimise kohta (ELT L 267, 17.10.2003, lk 24).
         
            (5)  Nõukogu 9. märtsi 2011. aasta otsus 2011/182/EL Euroopa Ühenduse ja Ukraina vahelise teadus- ja tehnoloogiaalase koostöölepingu pikendamise kohta (ELT L 79, 25.3.2011, lk 3).
         
            (6)  Nõukogu 17. veebruari 2015. aasta otsus (EL) 2015/344 Euroopa Ühenduse ja Ukraina vahelise teadus- ja tehnoloogiakoostöö lepingu pikendamise kohta (ELT L 60, 4.3.2015, lk 37).